Document ID: 32006R0062

ΚΑΝΟΝΙΣΜΌΣ (ΕΚ) αριθ. 62/2006 ΤΗΣ ΕΠΙΤΡΟΠΉΣ
της 23ης Δεκεμβρίου 2005
σχετικά με την τεχνική προδιαγραφή διαλειτουργικότητας για το υποσύστημα τηλεματικών εφαρμογών στη μεταφορά φορτίων του συμβατικού διευρωπαϊκού σιδηροδρομικού συστήματος
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/16/EΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 2 στοιχείο γ) της οδηγίας 2001/16/EΚ, το διευρωπαϊκό συμβατικό σιδηροδρομικό σύστημα υποδιαιρείται σε διαρθρωτικά ή λειτουργικά υποσυστήματα. Κάθε υποσύστημα πρέπει να καλύπτεται από τεχνική προδιαγραφή διαλειτουργικότητας (TΠΔ).
(2)
Tο πρώτο στάδιο εκπόνησης μιας TΠΔ είναι να καταρτίσει σχέδιο TΠΔ η Ευρωπαϊκή Ένωση Σιδηροδρομικής Διαλειτουργικότητας (AEIF), η οποία είχε ορισθεί ως κοινός αντιπροσωπευτικός οργανισμός.
(3)
Η AEIF είχε λάβει εντολή να καταρτίσει σχέδιο TΠΔ για το υποσύστημα τηλεματικών εφαρμογών στη μεταφορά φορτίων σύμφωνα με το άρθρο 6 παράγραφος 1 της οδηγίας 2001/16/EΚ. Οι βασικές παράμετροι αυτού του σχεδίου TΠΔ είχαν εγκριθεί με την απόφαση 2004/446/EΚ της Επιτροπής, της 29ης Απριλίου 2004, για τoν προσδιορισμό των βασικών παραμέτρων των τεχνικών προδιαγραφών διαλειτουργικότητας για το θόρυβο, τις εμπορικές αμαξοστοιχίες και τις τηλεματικές εφαρμογές στη μεταφορά εμπορευμάτων που αναφέρονται στην οδηγία 2001/16/EΚ (2).
(4)
Το σχέδιο TΠΔ που καταρτίσθηκε με βάση τις βασικές παραμέτρους συνοδευόταν από εισαγωγική έκθεση, η οποία περιείχε ανάλυση κόστους-ωφέλειας, όπως προβλέπει το άρθρο 6 παράγραφος 5 της οδηγίας.
(5)
Η επιτροπή που έχει συσταθεί από την οδηγία 96/48/EΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (3), εξέτασε το σχέδιο TΠΔ και με βάση την εισαγωγική έκθεση.
(6)
Όπως απαιτεί το άρθρο 1 της οδηγίας 2001/16/EΚ, οι προϋποθέσεις για να επιτευχθεί διαλειτουργικότητα του διευρωπαϊκού συμβατικού σιδηροδρομικού συστήματος αφορούν τον σχεδιασμό, την κατασκευή, τη θέση σε λειτουργία, την αναδιευθέτηση, την ανανέωση, την εκμετάλλευση και τη συντήρηση των υποδομών και του τροχαίου υλικού που συμβάλλουν στη λειτουργία του συστήματος που θα τεθεί σε λειτουργία μετά την έναρξη ισχύος της οδηγίας. Εκτός αυτού, κρίνεται σημαντική η αποτελεσματική διασύνδεση των συστημάτων πληροφοριών και επικοινωνιών των διαφόρων διαχειριστών και φορέων εκμετάλλευσης των υποδομών.
(7)
Οι περισσότερες από τις υπάρχουσες τηλεματικές εφαρμογές είχαν αναπτυχθεί και εφαρμοσθεί σύμφωνα με τις ανάγκες των εθνικών αγορών. Αυτό εμποδίζει την αδιάκοπτη παροχή υπηρεσιών πληροφοριών πέραν των συνόρων, η οποία αποτελεί και καίριο παράγοντα για την εξασφάλιση διεθνών σιδηροδρομικών δρομολογίων ποιότητας, ιδίως στο τμήμα των διεθνών εμπορευματικών δρομολογίων που αναπτύσσεται με γρήγορους ρυθμούς.
(8)
Η TΠΔ τηλεματικών εφαρμογών δεν πρέπει να απαιτεί τη χρήση εξειδικευμένων τεχνολογιών ή τεχνικών λύσεων, εκτός εάν αυτό είναι απόλυτα αναγκαίο για τη διαλειτουργικότητα του συμβατικού διευρωπαϊκού σιδηροδρομικού συστήματος.
(9)
Η TΠΔ τηλεματικών εφαρμογών βασίζεται στις καλύτερες ειδικές γνώσεις που διατίθενται κατά την εκπόνηση του αντίστοιχου σχεδίου. Εξαιτίας των τεχνολογικών, επιχειρησιακών, κοινωνικών εξελίξεων ή των εξελίξεων σε θέματα ασφαλείας θα χρειασθεί ενδεχομένως να τροποποιηθεί ή να συμπληρωθεί η συγκεκριμένη ΤΠΔ. Προς το σκοπό αυτό, θα διαμορφωθεί μια διαδικασία διαχείρισης της αλλαγής ελέγχου προκειμένου να κωδικοποιούνται και να επικαιροποιούνται οι απαιτήσεις της ΤΠΔ. Αυτή η διαδικασία επικαιροποίησης θα τεθεί υπό την εποπτεία του Ευρωπαϊκού Οργανισμού Σιδηροδρόμων που έχει συσταθεί βάσει του κανονισμού (EΚ) αριθ. 881/2004 του Ευρωπαϊκού Κοινοβουλίου και του Συμβουλίου (4), όταν αρχίσει να λειτουργεί, και συγκεκριμένα το αργότερο τον Απρίλιο του 2006. Εφόσον χρειασθεί, θα πραγματοποιηθεί βαθύτερη και εκτενέστερη αναθεώρηση ή επικαιροποίηση για την τροποποίηση της διαδικασίας που ορίζεται στην παρούσα ΤΠΔ, σύμφωνα με το άρθρο 6 παράγραφος 3 της οδηγίας 2001/16/EΚ.
(10)
Στην εφαρμογή της ΤΠΔ τηλεματικών εφαρμογών πρέπει να ληφθούν υπόψη ειδικά κριτήρια τεχνικής και λειτουργικής συμβατότητας μεταξύ των υποδομών και του τροχαίου υλικού που θα τεθεί σε λειτουργία και του δικτύου στο οποίο θα ενσωματωθούν. Αυτές οι απαιτήσεις συμβατότητας συνεπάγονται σύνθετη τεχνική και οικονομική ανάλυση, η οποία πρέπει να διεξαχθεί κατά περίπτωση. Στην ανάλυση πρέπει να ληφθούν υπόψη οι διεπαφές μεταξύ των διαφόρων υποσυστημάτων που αναφέρει η οδηγία 2001/16/EΚ, οι διάφορες κατηγορίες γραμμών και τροχαίου υλικού που αναφέρει η οδηγία, και το τεχνικό και επιχειρησιακό περιβάλλον του υπάρχοντος δικτύου.
(11)
Είναι πάντως ουσιαστικό η ανάλυση αυτή να πραγματοποιηθεί μέσα σε ένα πλαίσιο αναλυτικών κανόνων και κατευθύνσεων εφαρμογής. Αυτό απαιτεί να καταστρωθεί, από πλευράς των αντιπροσωπευτικών οργανισμών του σιδηροδρομικού τομέα που δρουν σε ευρωπαϊκό επίπεδο, μια ευρωπαϊκή στρατηγική εφαρμογής της ΤΠΔ τηλεματικών εφαρμογών. Στη στρατηγική αυτή πρέπει να προσδιορίζονται τα στάδια που απαιτούνται για τη μετάβαση από την αποσπασματική αντιμετώπιση που υπάρχει σήμερα σε ό, τι αφορά τη διαχείριση των πληροφοριών στην αδιάκοπτη ανταλλαγή πληροφοριών σε όλο το σιδηροδρομικό δίκτυο της Ευρωπαϊκής Ένωσης.
(12)
Για να εξασφαλισθεί αποτελεσματική εφαρμογή της ΤΠΔ, πρέπει να καταρτισθεί ένα στρατηγικό ευρωπαϊκό σχέδιο εγκατάστασης. Τα σχέδια ανά στάδιο που θα καταρτισθούν από τους αρμόδιους παράγοντες πρέπει να συντονισθούν σε ευρωπαϊκό επίπεδο και να λαμβάνουν υπόψη τις υπάρχουσες διεργασίες των συστημάτων ΤΠ των σιδηροδρομικών επιχειρήσεων και των διαχειριστών υποδομών. Προς το σκοπό αυτό, οι σιδηροδρομικές επιχειρήσεις και οι διαχειριστές υποδομών οφείλουν να συμβάλλουν με την παροχή λειτουργικών και τεχνικών πληροφοριών για τις υπάρχουσες μεμονωμένες τηλεματικές εφαρμογές στη μεταφορά φορτίων.
(13)
Tο επιδιωκόμενο σύστημα που απαιτείται στην ΤΠΔ πρέπει να στηριχθεί στην ηλεκτρονική τεχνολογία, η οποία έχει αναμενόμενη διάρκεια ζωής αισθητά μικρότερη των παραδοσιακών σιδηροδρομικών συστημάτων σηματοδότησης και τηλεπικοινωνίας που λειτουργούν σήμερα. Έτσι, χρειάζεται μια στρατηγική εγκατάστασης βασισμένη περισσότερο στην προνόηση και όχι στην εκ των υστέρων αντιμετώπιση, έτσι ώστε να αποφευχθεί η τυχόν παλαίωση του συστήματος πριν ολοκληρωθεί η εγκατάστασή του. Επίσης, μια υπερβολικά αποσπασματική εγκατάσταση της ΤΠΔ στο ευρωπαϊκό σιδηροδρομικό δίκτυο θα δημιουργούσε μεγάλο κόστος και έξοδα λειτουργίας. Η κατάρτιση ενός εκτενούς διευρωπαϊκού σχεδίου εφαρμογής του επιδιωκόμενου συστήματος θα συμβάλει στην αρμονική ανάπτυξη όλου του ευρωπαϊκού σιδηροδρομικού δικτύου σύμφωνα με την κοινοτική στρατηγική για το διευρωπαϊκό δίκτυο μεταφορών. Το σχέδιο αυτό θα στηρίζεται στα αντίστοιχα εθνικά σχέδια εφαρμογής και θα προσφέρει το κατάλληλο γνωστικό υπόβαθρο όπου θα βασίζονται οι αποφάσεις των διαφόρων παραγόντων, και ιδιαίτερα οι αποφάσεις της Επιτροπής για τη χορήγηση χρηματοδότησης σε σιδηροδρομικά έργα. Πρέπει να επιτραπεί στην Επιτροπή να διαθέσει τα κατάλληλα μέσα για να εξασφαλισθεί ο συντονισμός μεταξύ των ενδιαφερομένων μερών στην κατάρτιση αυτού του ευρωπαϊκού σχεδίου.
(14)
Για να αποφευχθεί οιαδήποτε σύγχυση, είναι αναγκαίο να δηλωθεί ότι οι διατάξεις της απόφασης 2004/446/EΚ, οι οποίες αφορούν τις βασικές παραμέτρους του συμβατικού διευρωπαϊκού σιδηροδρομικού συστήματος, δεν θα ισχύουν πλέον.
(15)
Η ΤΠΔ τηλεματικών εφαρμογών στη μεταφορά φορτίων είναι λειτουργικής φύσεως. Συνεπώς, οι διατάξεις που περιέχει η ΤΠΔ απευθύνονται κυρίως στους παράγοντες της αγοράς. Κρίνεται επομένως κατάλληλο, για την εφαρμογή των διατάξεων της ΤΠΔ, να εκδοθεί ένας κανονισμός που θα απευθύνεται σε αρμόζουσα σειρά παραγόντων αντί μιας απόφασης προς τα κράτη μέλη.
(16)
Η επιτροπή που έχει συσταθεί με την οδηγία 96/48/EΚ είναι σύμφωνη με τα μέτρα που προβλέπει ο παρών κανονισμός,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η τεχνική προδιαγραφή διαλειτουργικότητας (TΠΔ) του υποσυστήματος τηλεματικών εφαρμογών στη μεταφορά φορτίων του συμβατικού σιδηροδρομικού συστήματος που αναφέρεται στο άρθρο 6 παράγραφος 1 της οδηγίας 2001/16/EΚ ορίζεται στο παράρτημα του παρόντος κανονισμού.
Η ΤΠΔ θα ισχύει πλήρως για την υποδομή και το τροχαίο υλικό του συμβατικού διευρωπαϊκού σιδηροδρομικού συστήματος, όπως αυτό ορίζεται στο παράρτημα I της οδηγίας 2001/16/EΚ.
Άρθρο 2
Οι σιδηροδρομικές επιχειρήσεις και οι διαχειριστές υποδομών συμβάλλουν με την παροχή λειτουργικών και τεχνικών πληροφοριών για τις υπάρχουσες μεμονωμένες τηλεματικές εφαρμογές στη μεταφορά φορτίων, όπως ορίζεται στο κεφάλαιο 2 του παραρτήματος, το αργότερο εντός έξι μηνών από την έναρξη ισχύος του παρόντος κανονισμού.
Άρθρο 3
Οι αντιπροσωπευτικοί οργανισμοί του σιδηροδρομικού τομέα που δρουν σε ευρωπαϊκό επίπεδο, όπως αυτοί ορίζονται στο άρθρο 3 παράγραφος 2 του κανονισμού (EΚ) αριθ. 881/2004, καταρτίζουν στρατηγικό ευρωπαϊκό σχέδιο εγκατάστασης για τη συνημμένη ΤΠΔ σύμφωνα με τα κριτήρια που καθορίζονται στο κεφάλαιο 7 του παραρτήματος του παρόντος κανονισμού.
Διαβιβάζουν το εν λόγω στρατηγικό σχέδιο στα κράτη μέλη και την Επιτροπή το αργότερο εντός ενός έτους από την έναρξη ισχύος του παρόντος κανονισμού.
Άρθρο 4
Οι διατάξεις της απόφασης 2004/446/EΚ, οι οποίες αφορούν τις βασικές παραμέτρους του συμβατικού διευρωπαϊκού σιδηροδρομικού συστήματος, δεν θα ισχύουν από την ημερομηνία έναρξης ισχύος του παρόντος κανονισμού.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2005.

Labels: 7
12
8
15